Det Økonomiske og Sociale Udvalgs udtalelse om "Forslag til Europa-Parlamentets og Rådets direktiv om kvaliteten af benzin og dieselolie og om ændring af direktiv 98/70/EF"

(2002/C 36/23)

Rådet for Den Europæiske Union besluttede den 7. juni 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede J. Ignacio Gafo Fernández til ordfører. Sektionen vedtog sin udtalelse den 26. september 2001.

Det Økonomiske og Sociale Udvalg vedtog på sin 385. plenarforsamling af 17.- oktober 2001, mødet den 18. oktober 2001, enstemmigt følgende udtalelse.

1. Indledning

1.1. Dette forslag om ændring af direktiv 98/70/EF skal for det første fremme opfyldelsen af de frivillige mål om en gennemsnitlig brændstofeffektivitet på 140 g CO2 pr. kilometer fra og med 2008 (europæiske bilfabrikanter) og 2009 (import fra Japan og Korea) for nye personbiler, som markedsføres i EU. For det andet er det hensigten med dette direktiv at bekræfte, at de nye specifikationer for benzin og dieselolie træder i kraft i 2005.

1.2. For at nå disse mål er det nødvendigt at forbedre kvaliteten af det brændstof, dvs. benzin og diesel, som anvendes i dag, og nærmere bestemt at nedbringe disse brændstoffers maksimumsindhold af svovl til 50 mg/kg (ppm) fra de nuværende 150 ppm for benzin og 350 ppm for diesel, hvilket også vil medvirke til at reducere emissionerne fra den nuværende bilpark.

1.3. Direktivforslaget går videre end disse maksimumsværdier for svovl, som er nødvendige for, at bilindustrien kan opfylde sit frivillige tilsagn om en energieffektivitet på 140 g CO2 pr. kilometer. Der fastsættes således for 2011 en svovlgrænse på 10 ppm såvel for benzin som diesel, som skulle gøre det muligt senere hen at opnå nye og mere krævende effektivitetstilsagn for såvel diesel- som benzindrevne biler.

1.4. Med henblik på opfyldelsen af disse mål fastsættes det, at der fra 2005 skal være lige let adgang til svovlfri benzin og diesel overalt i medlemsstaterne, således at den nye generation af biler, som udvikles specielt til disse brændstoffer, kan optimere deres brændstofeffektivitet.

1.5. Desuden konsolideres anvendelsesområdet for direktiv 98/70/EF, så det også kommer til at omfatte diesel til brug i mobile ikke-vejgående maskiner og landbrugstraktorer, som faldt uden for dets anvendelsesområde efter ophævelsen af den tidligere lovgivning om dette brændstof. Fra direktivets ikrafttræden indføres en grænseværdi for svovlindholdet på 2000 ppm, som fra 2008 sænkes til 1000 ppm, men medlemsstaterne får mulighed for at kræve en lavere grænse på 500 ppm eller den samme grænse for svovlindhold, som til enhver tid gælder for diesel til personbiler.

1.6. Af andre elementer i forslaget kan nævnes indførelsen af en kvalitetsordning baseret på en EU-norm, som snart vil blive offentliggjort, eller på tilsvarende nationale kvalitetsordninger. Endvidere skal medlemsstaterne hvert år forelægge Kommissionen data om markedsføringen af disse brændstoffer.

1.7. Endelig skal Kommissionen senest den 31. december 2006 foretage en revision af brændstofspecifikationerne i lyset af tilsagnene om nedbringelse af CO2-emissionerne, emissionerne af forurenende luftarter fra biler set i relation til luftkvalitetsdirektiverne, aftalerne med bilfabrikanterne og udviklingen af de emissionsbegrænsende teknologier.

2. Bemærkninger

2.1. ØSU bifalder med nedenstående forbehold dette forslag om ændring af direktiv 98/70/EF, der tilsigter et stort kvalitativt spring med hensyn til brændstofkvaliteten, og som skulle gøre det muligt at opfylde de frivillige effektivitetsmål, som fabrikanterne og importørerne af personbiler selv har opstillet. ØSU henleder opmærksomheden på de store fremskridt, der er gjort inden for de seneste 20 år mht. maksimumsindholdet af svovl, især i diesel. Det er således lykkedes at reducere svovlindholdet fra 6000 ppm til de nuværende 350 ppm, som yderligere skal nedbringes til 50 ppm over de næste ti år.

2.2. ØSU ser positivt på Kommissionens bemærkninger om den positive nettoeffekt, hvad angår den samlede reduktion af CO2-emissionerne, men havde gerne set, at effekten i hver enkelt medlemsstat også var blevet undersøgt.

2.3. Men ØSU stiller spørgsmålstegn ved de anslåede omkostninger ved direktivets anvendelse og indvirkningen på priserne i forbrugerleddet. De ekstraomkostninger på 0,25 eurocent for benzin og omkring 0,60 eurocent for diesel, som Kommissionen forudser, ligger langt under de 1,53 eurocent pr. liter, hvormed en medlemsstat - i medfør af en nylig rådsafgørelse baseret på direktiv 92/81/EF og på forslag af Kommissionen - har fået tilladelse til via en tilsvarende afgiftssænkning at fremme en hurtigere udbredelse på markedet af disse mindre svovlholdige brændstoffer. ØSU opfordrer derfor Kommissionen til at revidere det skøn over omkostningerne, som den anfører i begrundelsen for direktivet, da den afgiftsnedsættelse, som Rådet har godkendt, ellers kunne få karakter af statsstøtte.

2.4. For at undgå misforståelser foreslår ØSU, at udtrykket "svovlindholdet, som skal være under 10 mg/kg (ppm)" i artikel 3 erstattes med "svovlindholdet, som højst må være 10 mg/kg (ppm)". Førstnævnte udtryk tager nemlig ikke højde for, at det ikke er teknisk muligt at måle ti milliontedele, hvilket er nødvendigt for at måle et indhold på 9,99 ppm, som direktivet med den foreliggende ordlyd kræver. Desuden er denne formulering ikke i overensstemmelse med definitionen i bilag 1-4.

2.5. Hvad angår adgangen til brændstofferne, anføres det i Kommissionens forslag, at medlemsstaterne fra 2005 skal sikre adgang til svovlfrie brændstoffer "med en ligelig geografisk distribution".

2.5.1. ØSU mener, at begrebet adgang bør præciseres i direktivet gennem indføjelse af et kvantificerbart kriterium. Derfor anmoder ØSU om, at medlemsstaterne forpligtes til at sikre adgang til dette brændstof på mindst 25 % af benzinstationerne langs det almindelige vejnet og på 50 % af benzinstationerne langs motorvejene samt ved EU's ydre grænser.

2.6. ØSU ville have foretrukket, at der først åbnes op for anvendelsen af nationale ikke-harmoniserede svovlgrænser for diesel til mobile ikke-vejgående maskiner og landbrugstraktorer, efter at proceduren i EF-traktatens artikel 95, stk. 4, er afsluttet.

2.7. Endelig mener ØSU, at medlemsstaterne efter en rimelig overgangstid efter indførelsen af EU's kontrolbestemmelser om disse brændstoffer bør anvende disse bestemmelser i stedet for deres egne traditionelle systemer, også selvom de måtte give tilsvarende resultater.

Bruxelles, den 18. oktober 2001.

Göke Frerichs

Formand for

Det Økonomiske og Sociale Udvalg